Naju kolegina, rěčespytnica dr. Sonja Wölkowa, swjećeše wčera 60. narodniny. Serbam je wona drje wosebje jako jedna z třoch awtorkow rěčnych kućikow w serbskim rozhłosu znata.
Zajim za rěč, přirodne začuće za rěčne nuansy kaž tež žortna žiłka běchu jubilarce prawdźepodobnje hižo do kolebki połožene, wšako bě jeje nan, dr. Frido Michałk, w tu- a wukraju připóznaty serbski rěčespytnik tehdyšeho Instituta za serbski ludospyt w Budyšinje. Spóznawši talent swojeje dźowki wón jej radźeše, so na studij slawistiki do Pólskeje podać. Po nawróće dźěłaše Sonja Wölkowa jako wědomostna sobudźěłaćerka w Centralnym instituće za rěčespyt Akademije wědomosćow NDR w Berlinje, hdźež wona 1989 wo hornjoserbskej frazeologiji promowowaše. Serbska frazeologija wosta tež po tym jeje „konik“. Tak wozjewi hromadźe z ukrainskim kolegu Anatolijom Ivčenkom w lěće 2004 trojorěčny serbsko-němsko-ruski „Hornjoserbski frazeologiski słownik“, kiž žněješe w fachowym wobłuku wulke připóznaće a kotryž so rady wužiwa.
szl_Latn szl_Latn